Kragnetwerk sal tot 10 dae neem om te herstelArgieffoto Eskom het Sondagaand gesê sy kragnetwerk is steeds beperk en sal tot tien dae neem om te herstel ná verlede week se loonstaking. Verbruikers is aangeraai om vandeesweek steeds voorbereid te wees op die moontlikheid van kragonderbrekings en beurtkrag. Die kragvoorsiener het verwag dat stakende werknemers Maandag sal terugkeer werk toe nadat die regering en vakbonde ingestem het om onderhandelinge oor Eskom se besluit om nie salarisverhogings toe te ken nie, te hervat. Eskom het vroeër gesê hy kan weens finansiële beperkings nie bekostig om enige salarisverhogings toe te staan nie. Die Nasionale Unie van Metaalwerkers van Suid-Afrika (Numsa) het Sondag gesê Eskom se aanbod van ŉ 0%-salarisverhoging is egter nou van die tafel. Eskom het gesê die kragnetwerk sal na verwagting langer as ŉ week neem om te herstel omdat deurlopende prosesse by kragstasies, insluitend steenkoolbestuur en -vervoer, deur die staking onderbreek is. Dié prosesse moet uitgeklaar word en weer op dreef kom, wat ekstra tyd sal neem. Vakbonde eis ŉ verhoging van 15% vir Eskom se werknemers en sê hul lede hoef nie as gevolg van ŉ finansiële krisis, teweeggebring deur korrupsie en wanbestuur deur senior bestuurders wat sedertdien ontslaan is, te ly nie.